फरीदाबाद. दोस्त की जान बचाने के लिए जब कई अस्पतालों के चक्कर काटने के बाद भी खून नहीं मिला तो शहर के 42 वर्षीय दिनेश कपूर ने खुद सोशल ब्लड बैंक बना डाला। जिससे उनके दोस्त की तरह किसी और जरूरतमंद को रक्त की कमी से जान न गंवानी पड़े। ब्लड ग्रुप भले रेयर क्यों न हो यहां से रोज 3-4 लोगों को ब्लड देकर जान बचाई जाती है। इसका नाम है सोशल ब्लड बैंक। 770 लाेग बैंक से जुड़े हुए हैं...
फरीदाबाद एनसीआर के 770 लाेग बैंक से जुड़े हुए हैं। इस ब्लड बैंक में आने वाले हर जरूरतमंद को रक्त मिलता है। यहां से कोई खाली हाथ नहीं जाता। ग्रुप में सभी मेंबर हर पल ब्लड देने के लिए तैयार रहते हैं। इस ब्लड बैंक में आने वाली हर रिक्वेस्ट पर तुरंत रिप्लाई आती है। इसके बाद जिसे भी ब्लड की जरूरत होती है, उसे ब्लड देने तुरंत ग्रुप का एक मेंबर संबंधित अस्पताल पहुंच जाता है।
रिक्वेस्ट आते ही तुरंत मिलता है ब्लड...
इस ब्लड बैंक पर फरीदाबाद समेत एनसीआर के हर ब्लड ग्रुप के लोग शामिल हैं। व्हाट्सअप पर ग्रुप बना हुआ है। इस ग्रुप में जहां भी किसी को रक्त की जरूरत होती है वह इस पर रिक्वेस्ट डालता है। इसके बाद डोनर्स की तरफ से तुरंत रिप्लाई आता है। जो भी डोनर उस संबंधित जगह के आसपास होता है वह अस्पताल पहुंचकर ब्लड डोनेट करता है। इस ग्रुप के कई लोग तो 40 से 50 बार रक्तदान कर चुके हैं। रोज इस सोशल ब्लड बैंक के जरिए 3-4 लोगों को रक्त मुहैया कराया जाता है।
हादसे ने बदली सोच, बनाया ब्लड बैंक...
ग्रुप के प्रमुख दिनेश कपूर के अनुसार करीब तीन साल पहले एक दोस्त को रक्त की जरूरत थी। मेडिकल कारणों से वे रक्तदान नहीं कर सकते थे। उन्होंने कई ब्लड बैंक के चक्कर लगाए लेकिन रक्त नहीं मिला। इस घटना के बाद उन्होंने रक्तदान के महत्व को समझा। उन्होंने अपने दोस्तों के साथ मिलकर सोशल मीडिया पर एक ब्लड बैंक बनाया। रोज नए मेंबर इस ग्रुप से जुड़ रहे हैं। दिनेश व राकेश भाटिया सोशल ब्लड बैंक से जुड़कर अब तक 49 बार रक्तदान कर चुके हैं। उन्होंने कहा कि इस ग्रुप में जब भी किसी की रिक्वेस्ट आती है पूरा ग्रुप एक्टीवेट हो जाता है। ग्रुप के सदस्य यह कोशिश करते हैं कि किसी न किसी तरह जरूरतमंद को खून मिल जाए। इस ग्रुप से बड़ी संख्या में महिला डोनर्स भी जुड़ी हुई हैं।
hin_Deva hin_Deva hin_Deva hin_Deva hin_Deva hin_Deva